FI Euroopan unionin virallinen lehti CE 78/66

(2004/C 78 E/0066)

KIRJALLINEN KYSYMYS E-2001/03

esittäjä(t): Jan Dhaene (PSE) ja Patricia McKenna (Verts/ALE) komissiolle

(16. kesäkuuta 2003)

Aihe: Sellafieldin radioaktiiviset päästöt

Kansainvälisen kuljetusliiton kalatalouskomitea on pyytänyt Pohjanmeren rannikkovaltioita vaatimaan, että Iso-Britannia lopettaisi Sellafieldin radioaktiiviset päästöt. Useat kansalliset kuljetusliitot ovat hyväksyneet tämän vaatimuksen. Ongelma ei rajoitu ainoastaan Isoon-Britanniaan: La Haguessa sijaitseva Cogéma aiheuttaa paikallisessa ympäristössä laajaa radioaktiivista pilaantumista.

Yksi kansainvälistä kuljetusliittoa eniten askarruttavista isotoopeista on Technetium-99 (Tc99). Tätä isotooppia on päästetty Irlanninmereen, vaikka sen suodattaminen ja talteen ottaminen on täysin mahdollista ennen päästöjen laskemista mereen.

1. Onko komissio tietoinen, että Sellafieldin kaltaisten laitosten radioaktiiviset päästöt uhkaavat meriympäristöä ja erityisesti sen kaloja ja äyriäisiä sekä niitä ravinnokseen käyttäviä kuluttajia?

2. Onko komissio tietoinen lähellä pilaantumislähdettä (Sellafield ja La Hague) usein kalastavien alusten kalastajille ja alusten muulle miehistölle aiheutuvista seurauksista?

3. Mitä mieltä komissio on kansainvälisen kuljetusliiton ehdotuksesta, että Technetium-99 olisi suodatettava pois Sellafieldin ja La Haguen jätevedestä?

Loyola de Palacion komission puolesta antama vastaus

(30. heinäkuuta 2003)

Komissio on tietoinen parlamentin jäsenten mainitsemista seikoista.

Yhteisö on Koillis-Atlantin merellisen ympäristön suojelusta tehdyn Oslo—Pariisi-yleissopimuksen (OSPAR-yleissopimus) sopimuspuoli, ja komissio edustaa yhteisöä OSPAR-kokouksissa. OSPAR-komission hyväksymien strategioiden keskeinen tavoite on suojella OSPAR-merialueita. Yksi strategioista koskee radioaktiivisia aineita, ja strategian tavoitteena on varmistaa, että radioaktiivisten aineiden päästöjä ja vuotoja vähennetään vuoteen 2020 mennessä siten, että näistä päästöistä aiheutuvat lisäpitoisuudet ovat erittäin pienet aiempiin pitoisuuksiin verrattuna.

Radioaktiivisten aineiden komitea (Radioactive Substances Committee, RSC), avustaa OSPAR-komissiota radioaktiivisia aineita koskevan strategian täytäntöönpanossa. Komitea kokoontuu vähintään kerran vuodessa. Komissio osallistuu aktiivisesti komitean työhön: komissio edistää ymmärtämään ja tiedostamaan, mitä haittoja eri lähteistä peräisin olevien radioaktiivisten aineiden päästöistä on merialueille. Komissio sai hiljattain valmiiksi osana tätä työtä niin kutsutun Marína II -tutkimuksen, jossa tutkittiin kaikkia radioaktiivia päästöjä ja niiden vaikutuksia OSPAR-merialueeseen, eliöihin, kalojen ja äyriäisten kuluttajiin sekä päästöalueiden lähellä työskenteleviin kalastajiin.

Komissio on sitoutunut tiukasti saavuttaakseen radioaktiivisia aineita koskevan OSPAR-strategian tavoitteen, jonka mukaan kaikkien radioaktiivisten päästöjen on vähennyttävä asteittain ja merkittävästi vuoteen 2020 mennessä. Ensimmäisessä OSPAR-komission vuoden 1998 heinäkuussa Sintrassa pitämässä ministerikokouksessa useat sopimuspuolet ilmaisivat huolensa Sellafieldin teknetium-99-päästöistä, ja Yhdistyneen kuningaskunnan ministerit antoivat ymmärtää, että asiaa käsiteltäisiin. Kysymys otettiin uudestaan esille OSPAR-ministerikokouksessa, joka pidettiin Bremenissä tämän vuoden kesäkuussa. Lisäksi myönteisenä pidettiin Yhdistyneiden kuningaskuntien aloitetta vaatia Sellafieldin toimijoita keskeyttämään yhdeksäksi kuukaudeksi keskiaktiivisten jätteiden käsittelyprosessista syntyvien jätteiden päästöt, kunnes vastaavaa teknologiaa niiden vähentämiseksi on tutkittu ja kehitetty.

On kuitenkin otettava huomioon, että vaikka teknetium-99:n aktiiviset pitoisuudet ovat suhteellisen korkeat, teknetium-99-päästöjen aiheuttamat radioaktiiviset haitat ympäristölle ovat kuitenkin pienet verrattuna muihin radionuklideihin, luonnossa esiintyvät radionuklidit mukaan lukien.